Praat-praat in Tamatiestraat | Hennie Van Deventer
Laat my vandag weer die kleed van bemarker aantrek, wat ietwat ongemaklik is omdat dit baie persoonlik is en dus as onbeskeie of ydel gebrandmerk kan word (gebrandmerk SAL word in sekere kringe, ongetwyfeld … dit is maar altyd die geval as ‘n mens jou eie basuin blaas, wat ook al die omstandighede).
Hier’s my storie: my humorboekie “Praat-praat in Tamatiestraat” is uiteindelik aan’t roere nadat verskeie vertragings opgeduik het. Griffel Media (ook uitgewer van “Byl in my bos”) is vasebeslote dat hy ‘n Oktoberbaba moet wees (wel, dalk met so ‘n paar dae speling na die verkeerde kant toe, soos dikwels die geval ook by mensebabatjies is).
In Tamatiestraat is’ n seleksie van (hopelik) humoristiese blogs/stories uit die HvD-stal, wat in die laaste jaar of drie hier, op my eie webwerf, www.hennievandeventer.com/hvdblog of op MyBeeld en in Huisgenoot verskyn het.
‘n Arme drommel wil ‘n einde maak aan alles – toe word sy “sterfbed” onder hom uit gekaap. Ouma se rooi nagrok verdwyn geheimsinnig uit die outehuis op romantiese uitstappies. ‘n Entoesiastiese dame sonder ‘n draad storm met ‘n oorlogskreet op haar lippe swembad toe – en ontdek, tot in haar siel geskok, ‘n onverwagte toeskouer.
Stories soos hierdie, dalk onthou julle.